
AM PICAT DIN... CER! (sau altfel despre continuitate în Dacia strabună!) 
 
"O enigmă şi un miracol istoric: poporul român", şi-a intitulat istoricul Gh. I. Brătianu o 
carte [1], mărturie despre originea poporului român, împrumutând titlul de la francezul Ferdinand 
Lot [2], un reputat istoric preocupat la rându-i de istoria noastră. 
 
Istoricii preocupaţi de dezlegarea enigmelor, de fundamentarea unor teorii necesare 
politicului, de fabricarea unor argumente tratatelor de pace, de instrumentarea unor teorii pentru 
alte posibile ordini mondiale, n-au reuşit să se pună de acord în ceea ce priveşte poporul român, 
locul lui de naştere, perioada, prezenţa lui în ţara lui de azi etc. Atât de diverse sunt punctele de 
vedere ale iluştrilor, reputaţilor istorici, blazonaţi cu titluri ştiinţifice, încât te descumpăneşti în 
faţa unor argumente care contrazic un bun-simţ la îndemâna ţăranului nostru, avizat şi mai 
legitimat dovedirii unei identităţi de sine. Ce-au susţinut şi încă, foarte expeditiv considera unele 
poziţionări ale „cercetătorilor istoriei”?: 
- am venit dinspre toate zările, inclusiv din stepele şi din învolburările de nisip; 
- dacă am locuit cândva vechea Dacie, am părăsit-o şi am revenit după vreo mie de ani, 
de aiurea, din toate părţile şi... de nicăieri!; 
- am fost creştinaţi şi am învăţat limba, foarte  târziu, aceasta fiind împrumutată de la 
un cuceritor vremelnic prin părţile noastre şi nerevărsat cu legiunile sale peste tot unde, vezi 
Doamne!, ne-a adus o limbă nouă; 
- "am păstrat tăcerea" o mie de ani, pentru că, se spune că nu am fi scris, uitându-se de 
faptul că pe la noi s-au găsit cele mai vechi scrieri ale omenirii, pe la Tărtăria. Chiar în lipsa 
„arhivelor”, tăcerea scrisului a însemnat  viaţa unui prezent viu, nu absenţă în spaţiul locuit, iubit 
şi păstrat cu credinţă. Indiferent de ceea ce se spune, în mod sigur o realitate, o poveste a ei 
credibilă există şi mai aproape de ea credem că sunt cei ce o simt chiar dacă nu o pot exprima, nu 
o pot prezenta cu toată rigoarea istoricului. Omul simplu, întrebat acum ce ar face, cum ar acţiona 
în faţa unei situaţii de năvăliri, ca pe vremurile strămoşilor, nu va ezită să răspundă: 
- în faţa puhoiului de oameni, sau de apă, te ridici undeva mai sus, unde acestea nu te 
ajung. Te ridici, chiar la cer, preţ de o vreme, până se liniştesc toate! Acelaşi răspuns îl găsim la 
exilatul Ovidiu când vorbeşte de soarta năprasnică a băştinaşilor în faţa năvălirilor „lăcustelor”, 
cu pârjoliri venite din puste [3]. Relatează poetul exilat de  împăratul Octavian Augustus la 
Tomis: 
„…/E glia pustiită, căci pământenii fug!/Le iau barbarii şi pâinea şi vita de la jug/…/Cei 
prinşi se uită-n urmă din lanţu-ngrozitor,/spre ţarina sărmană şi spre căminul lor/…/Adeseori şi-
n timpul destul de liniştit,/De groaza lor, ogorul rămâne-nţelenit!/Nu şti de unde vine şi când 
acest puhoi:/Ogoarele sunt toate paragină la noi!...” O spunea poetul roman exilat in Pont in 
primii ani ai erei crestine, adica inainte cu  aproape un veac de sosirea lui Traian intr-o mica parte 
a Daciei.   
Lămuritor pentru starea aceasta de lucruri este dialogul consemnat de Paul de Alep, după 
întâlnirea lui cu Preda Brâncoveanu, dupa un mileniu si jumatate, fata de relatarea lui Ovidiu, 
prin 1654 (ruda lui Matei Basarab, cu obârşie în acelaşi loc, Brâncoveni!) : „…mulţumim lui 
Dumnezeu cel Atotputernic că nu avem castele în ţara noastră. În loc de castele şi cetăţi, avem 
aceşti munţi şi aceste păduri, împotriva cărora nici un duşman nu poate birui…” [4] 
Retrageri întru munte s-au făcut şi în perioada modernă, lupta de rezistenţă a partizanilor 
împotriva comunismului este un fapt consemnat doar cu câteva decenii în urmă, intre 1948- 
1958.[5] Sigur este că ne-am urcat spre cer, urcând munţii prin gurile de rai ale văilor cu 

nenumăratele lor "Posade". Am urcat munţii cărora le-am dat chiar nume de oameni: Dochia, 
Fetiţa, Păpuşa, Babele, Moldoveanu, Negovanu,  Pătru, Văleanu, Vlădeasa, sau, pur şi simplu, 
Omul, La Om. 
 
După retragerea "inundaţiei", ne-am coborât cu înţelegere, pas cu pas, pentru bune şi rele. 
Pe cei mai răi i-am îmblânzit cu duhul blândeţii şi al răbdării. Coboram din cerurile "raiuri". 
Oamenii, venind de aici, erau întotdeauna oameni buni, cu cugete limpezi, cu tăria pietrei, pentru 
alt început de la capăt. Ne-o spune "podul de piatră s-a dărâmat / a venit apa şi l-a luat / vom 
face altul pe râu în jos /altul mai trainic şi mai frumos… '' din jocul nevinovat al copilului de 
când se înstăpâneşte, prin joc, peste reguli, cutume, obiceiuri, toate venind dinspre instituţia… 
rânduielii pământului, una foarte puternică. Sunt multe legende şi mărturii povestite despre 
„descălecările” [6] dinspre munte ale lui Dragoş, Bogdan, Negru Vodă, Horia, Tudor, Iancu şi 
ale multor altor anonimi, pe care discreţia pământului acesta nu i-a numit. Toate revenirile în 
matcă se fac cu o contopire a lutului străin revărsat de nevoie şi care a luat forma nouă a reliefului 
în care s-a risipit. Totul: autohtoni coborâţi din ceruri, valuri venite de aiurea, vibrează ritmul 
locului,  adaptarea la noile condiţii  este adevărata asimilare. Locul, însufleţit de ceea ce temeinic, 
demult (băştinaşii de la începutul vremii, ab-origeni) este cel ce converteşte continuu. 
N-au ajuns, întotdeauna, talazurile văilor în munţi. Aşa se explică nenumăratele "ţări" 
neatinse de "mâlul" străin rămase cu o individualitate culturală într-un ansamblu cu trăsături 
comune, valahe [7] : Ţara Moţilor, a Zarandului, a Oaşului, a Maramureşului, a Pădurenilor, a 
Haţegului, a Făgăraşului, a Loviştei, a Bârsei, a Vrancei etc. Nu au ajuns talazurile în vârful 
munţilor, aşa se explică de ce păstorul de azi aproape "nu ştie" că pe la noi au trecut cohortele 
romane, ienicerii, spahiii şi alte căutări de biruri. Stâna lui a rămas la fel de tracă, precum era pe 
vremea căutătorilor de "lâni de aur", cu mioare năzdrăvane. Au rămas, păstor şi păstorit, în vârsta 
de aur a transhumanţei cu reveniri estivale în muntele rai. 
Omul nostru simplu va nega venirile de aiurea, din toate vânturile, de unde ne aduc 
necunoscătorii, ori cei cu simbrie pentru alte „adevăruri”. El va replica simplu că noi am plecat 
spre cer, ca eroi, sau ca sfinţi, am urcat spre cerul coborât în munte, ştafetă permanenţei, pentru a 
ne întoarce, la momentul potrivit, tot de acolo.  
Da! Am picat din cer! domnule Ferdinand Lot! 
 
Noi românii invocăm răbdarea şi vedem  că ni se impută, ca un blestem, lipsa de reacţie  în 
faţa unei acţiuni pe care nu o întreprindem. Mioriţa, chiar exponenţială fiind pentru înţelegerea  
spiritului nostru, este considerată fetiş al unui defetism al resemnării şi un îndemn la non acţiune, 
deşi nenumăratele ei variante, din întreg arealul valah, ne proiectează nemurirea…, aceea ursită 
pruncului Dochiei: spirit dacic, netemător de moarte şi bucuros să dea soli dintre cei mai buni ai 
săi, lumii de dincolo. Nu ardem exploziv! Reacţionăm ponderat, cu măsură, lent chiar. 
Ne referim desigur la mentalitatea colectivă, la un spirit răbdător şi consacrat răbdării de o 
credinţă profundă. De unde am fi dobândit oare răbdare, dacă am fi fost un popor călare? 
De unde statornicie în galop, în goana fără orizont? 
Cum s-ar putea sui munţii în galop? 
De unde puterea înţelepciunii dacă nu-ţi poţi găsi răgazul adâncirii în sensuri? Răgazul 
născut doar de răbdare! 
Cum poate să vadă, cu simţurile toate, cel care nu-şi poate obişnui retina, cu toate culorile 
locului, din cauza colbului stârnit de cavalcade? 
Memoria deprinde realitatea într-o statornicie a generaţiilor şi se alimentează genetic cu 
rădăcină de piatră, rezistentă la curgerile cu strămutări. 
 3 
Ce ne-ar fi putut determina să părăsim raiul? Ce motiv ne-ar fi făcut să plecăm din nişte 
locuri dragi, râvnite din totdeauna de toţi vecinii? Câte regrete se sesizează în miturile grecilor 
după pământurile noastre pline de turme, grâne, mere de aur şi oameni drepţi; după nişte 
pământuri solare cu cânt de fluier, nai, cu hore - inclusiv în memoria lutului - şi cu "gânditori" 
neasemuiţi. 
Vidul ca stare fizică se poate obţine numai prin eforturi peste fire. Cu atât mai neexplicată, 
într-o logică elementară, este plecarea "in corpore" a unui popor din acareturile lui, din vatra lui. 
Cine ar fi transmis ştafeta unei bogate permanenţe păgâne, dar plina de sacralitate, depozitată 
intr-o tradiţie vie, într-o cultură populară, ce poate sta la masa celor titrate (şi cu vanitate se cred 
"majore"!)? 
O cultură mai puternică impune legea dăinuirii se spune - desigur cu mult temei!- forţa 
brută consemnând, doar o glorie efemeră. 
Vânturi bat multe către noi, mai rar dinspre noi. Vatra ne-a fost în "răscruce de vânturi" cu 
jarul viu. La răscruci se iscă multe „istorii” cu punctele de vedere de puţine ori în "consens". Să fi 
dus spre spaţiile lor istoricii străini gândul nostru şi felul nostru de a fi, în coordonata lui reală? 
Greu de crezut! Spune Antoine de Saint Exupery că prietenia are nevoie, ca prim pas, de 
îmblânzire (Vezi Micul Print!). Cine?. Pe cine? trebuia şi trebuie  să îmblânzească? Cine este mai 
blând şi îşi permite îmblânzirea? Cel ce fuge?, sau cel ce stă la locul lui? 
Se mai spune şi azi că adevărata cucerire este convertirea şi că numai cel bun are harul 
convertirii. 
Cine a reuşit, cel puţin în ultimele două milenii de oralitate (cultură minoră?!), să-i 
asimileze pe români şi să substituie o realitate dacică atât de prezentă? Nu doar în substrat, ci la 
vedere, în atâtea feluri binecuvântate, invizibile celor fără un acord sensibil, rezonant cu ele. 
Cine a reuşit, chiar cu forţa, să impună reguli şi credinţe patriei profunde, la aceste răscruci 
de vânturi? 
 
Este greu să răstorni o ordine armonică instituită în milenii de necesitatea locurilor! 
Locurile noastre şi-au impus regula lor, au dat oamenilor un sistem de valori pentru identitatea 
lor. Oamenii s-au contopit cu locul şi permanent le-au dat celor din generaţia următoare zestrea 
înaintaşilor, moştenită spre a fi dată mai departe. 
Trecătoare sunt toate pentru cel ce stă cu răbdare! Poţi fi răbdător, dacă nu ai exerciţiul 
răbdării?[8] 
Exemplele de răbdare  arată la noi multe feluri de-a manifesta-o: 
- păstoritul transhumant, multimilenar; 
- credinţa monoteistă "creştină", înainte de creştinism (vezi colindele românilor); 
- tradiţia populară, coborâtoare din "vârsta de aur"; 
- traiul sub strâmtorări politice străine, ori în dihonia neunităţii induse între fraţi. 
În ceea ce priveşte forţa oralităţii din spaţiul românesc  (responsabilă a continuităţii simţirii, 
în ciuda "muţeniei" milenare a scrisului, pe care îl deprinsese cu mult înaintea altora!) se poate 
lesne mândri orice român că în această forţă a cuminecării stă ştiinţa comunicării sale şi adaptarea 
la orice mijloace de comunicare, iar viaţa, trăire permanentă, pare un timp static în care istoria nu 
o poate atinge, protejând-o de efemerul modelor şi de trâmbiţa vreunui trecător în carul vremelnic 
al gloriei. Cum pot istoricii de aiurea să înţeleagă o fixitate a timpului, într-un spaţiu, când 
meseria lor vânează curgerea lui? Cum poate fi sesizat, şi mai ales contrazis, ritmul viu din 
arborele vieţii românului? Cum ar fi putut Roesler şi alţi istorici de aiurea, cu altă frecvenţă a 
vibraţiei, să rezoneze cu simţirea noastră? Amprenta genei noastre este una a viului, a 
manifestării lui. Cum vor putea cântătorii celor trecute să surprindă vitalitatea unui popor viu, 

apelând la izvorul scris, când, în bunătatea lui, nu şi-a permis vanităţi? Despre daci, mosii si 
strămoşii legitimi ai românilor, au scris alţii, ca şi despre Pitagora, Socrate, Cristos, sub semnul 
slovelor de sub interpretări, poate chiar răstălmăciri. Iată un motiv pentru un popor moral, creştin 
din început, de-a fi trecut uşor peste înstrăinarea sa de cuvântul scris. Savoarea sonorităţii calde a 
celui rostit, uneori incandescenţa solară a imnurilor, recitarea eroică a baladei,  balsamul doinei, 
bocetul eliberator vor fi fost, alaturi de vorbirea unei limbi frumoase, formele viguroase ale 
rezistentei prin… cuvant.    
Românii au scris într-un mod aparte. Au scris cu portul lor, cu casa lor, cu datinile lor, cu 
viersul doinit, cu epicul baladei, cu desenul jocului viguros şi tandru, cu o memorie multimilenară 
în rigoarea obiceiurilor. Cine a reuşit să cerceteze simbolurile din ştafeta neîntreruptă a omului 
din vatra noastră, dintre istoricii care ne fac istorii? Câţi îl percep în simbolistica sa pe universalul 
Constantin Brâncuşi? [10] Câţi l-au aprofundat pe Nicolae Densuşeanu în cele descifrate pentru 
noi? Câţi îşi mai reamintesc despre „Povestea Dochiei şi Ursitoarele”[11], preocupaţi doar de 
expulzarea lui Eminescu prin debaralele impostorilor? Cei ce l-au studiat pe istoricul, M. 
Eminescu pot observa, dincolo de obstacolul esentializarii, un arc peste aparentul mileniu lipsă. 
Nemurirea cerută de Dochia pentru fiul ei (simbol al neamului trăitor in Dacia!), este cerută şi 
pentru Muşat, iar ursitoarele împlinesc dorinţa ţării mamă [12]. Povestea,  ştim  apoi că şi-a avut 
împlinirea, constatată de geniul poetic, în altă parte[13]: „… Basarabi şi voi 
Muşatini,/Descălecători de ţara, dătători de legi şi datini…”  
 
Cum poţi face istorie, când nu-ţi este clară propria istorie? 
Lucrurile se lămuresc prin toate elementele ce pot contura realul, nu numai prin ceea ce 
convine unor metode de investigaţie. Legităţi comune operează consecvent şi relevant, în multe 
domenii. Oare, lucrurile nu trebuie văzute interdisciplinar? S-a dus perioada când calul făcea 
istoria. Este timpul ca şi ochelarii din recuzita patrupedului să fie înlăturaţi! 
Nu suntem, n-am fost ceea ce li se năzăreşte unor avangardişti trimişi să pârjolească, ori să 
deschidă din interior poarta cetăţii, ori să primească darurile… grecilor! Ce epocă tristă în… 
patria politică, în vremea fanarioţilor şi ce viteji s-au arătat Matei Basarab (vezi lupta făţişă 
împotriva… grecizării!), Constantin Basarab Brâncoveanu (vezi trădarea… Cantacuzinilor!), 
Tudor Vladimirescu (vezi lupta împotriva tagmei jefuitorilor!), Alexandru Ioan Cuza (vezi 
secularizarea averilor mănăstireşti!) Nu vom confunda trădătorii cu eroii şi nici jungherul înfipt 
în spate, cu pana măiastră în slujba scripturii mântuitoare! Suntem ceea ce suntem, acolo unde am 
fost din vecie. Rămânem noi, la noi acasă, având cu noi, de când ne ştim, un Dumnezeu Daco-
Român, cu întreita-i fiinţare a unui timp întreit şi viu ca şi românul picat din... cerul albastru cu 
galbenul iluminării pătruns în sânge. 
 
Mihai Sporiş 

